**COMUNICAT**

- **privind participarea reprezentanților INM la Conferința internațională consacrată celei de a 20-a aniversări a aderării Republicii Moldova la Consiliul Europei -**

În perioada 4 – 5 noiembrie 2015, Institutul Național al Justiției din Republica Moldova a fost gazda conferinței internaționale intitulate *„Aducerea drepturilor omului acasă: angajamente, provocări, educație și cooperare”*. Evenimentul a fost organizat cu ocazia aniversării a 20 de ani de la aderarea Republicii Moldova la Consiliul Europei.

Organizatori ai conferinței au fost Consiliul Europei, Institutul Național al Justiției și Ministerul Justiției din Republica Moldova, în contextul proiectelor *„Susținere în implementarea coerentă a Convenţiei Europene a Drepturilor Omului în Republica Moldova”*, finanţat de Fondul Fiduciar pentru Drepturile Omului, şi *„Susținerea reformei justiției penale în Republica Moldova”*, finanţat de Guvernul Danemarcei.

Evenimentul a urmărit o trecere în revistă a realizărilor Republicii Moldova în ultimii 20 de ani de parcurs spre asigurarea principiilor democraţiei, a statului de drept şi a protecţiei drepturilor omului, în vederea îndeplinirii angajamentelor sale asumate odată cu aderarea la Consiliul Europei.

Lucrările conferinței au fost deschise de către gazda evenimentului, doamna Diana SCOBIOALĂ, director executiv al Institutului Național de Justiție, totodată coordonator naţional al Programului HELP al Consiliului Europei în Republica Moldova.

În cadrul conferinței, doamna Octavia SPINEANU-MATEI, director al Institutului Național al Magistraturii, a avut o intervenție cu tema *„Tendințe moderne în materie de formare profesională în domeniul drepturilor omului”.*

Cu aceeași ocazie a avut loc lansarea oficială a Programului European pentru Formarea Juriștilor în Domeniul Drepturilor Omului (Programul HELP) al Consiliului Europei, în cadrul căreia doamna Beatrice RAMAȘCANU, formator cu normă întreagă al Institutului Național al Magistraturii, a susținut, în calitatea sa de coordonator naţional al Programului HELP din România, prezentarea cu tema *„Aspecte practice privind educația juridică în materia drepturilor omului”.*

Pe parcursul celor două zile ale conferinței au luat cuvântul distinși reprezentanți ai Curții Europene a Drepturilor Omului, Oficiului Consiliului Europei în Republica Moldova, Directoratului General Drepturile Omului și Statul de Drept din cadrul Consiliului Europei, Programului HELP din Republica Moldova, precum și ai Ministerului Afacerilor Externe şi Integrării Europene, Agentului Guvernamental al Republicii Moldova la CEDO, Parlamentului, Ministerului Justiției, Curții Supreme de Justiție, Parchetului General, Consiliului Superior al Magistraturii, Institutului Național al Justiției, Curții Constituționale și Uniunii Barourilor din Republica Moldova, dar și alți reprezentanți ai celor mai importante instituții din sistemul de justiție al Republicii Moldova, responsabili și coordonatori de proiecte din cadrul Consiliului Europei și reprezentanți ai sistemelor de justiție din alte state.

Institutul Național al Magistraturii adresează organizatorilor, și pe această cale, felicitări pentru buna desfășurare și reușita evenimentului și, totodată, își exprimă intenția continuării fructuoasei colaborări cu institutul omolog din Republica Moldova.

**Biroul de Relaţii Publice al INM**